Eesti  Pandipakendi ettepanekul tõuseb alates 1. juulist pandipakendite tagatisraha suurus, kuna Eesti inimeste pakendite taaskäitluse harjumused on oluliselt muutunud, kuid tagatisraha suurused on jäänud sisuliselt samaks viimasel kuuel aastal.    Seni kuni pooleliitrisele plastpakendile kehtinud tagatisraha 3 eurosenti asendub 4 sendiga, üle pooleliitriste plastpakendite ja kõigi klaasist ning metallist joogipakendite senine tagatisraha 6 senti tõuseb 8 sendile.    Eesti Pandipakendi tegevjuhi Rauno  Raali sõnul lahendab tagatisraha tõus muuhulgas ka aastavahetusel tekkinud olukorra, kus seoses eurole ülemineku ümardusreeglitega tagatisraha väärtus langes, sest 1 krooni asemel muutus summa 6 eurosendiks ehk 94 kroonisendiks.    Lisaks oli muutus tarbijakäitumises ka psühholoogiline, kui enne saadi pakendi eest terve krooni, siis uuest aastast vaid 6 senti. Seetõttu on aasta alguses olnud täheldada ka teatavat taaskasutusmäära langust, ütles Raal.    Alates 2005. aastast on samade  tagatisraha suuruste juures aktsiisivabastuse minimaalsed taaskasutuse määrad tõusnud 60%-lt 75%-le. Lisaks tõuseb alates 2012. aasta 1. jaanuarist pakendite aktsiisimaksust vabastust tagav taaskasutusmäär 85%-le. Tänu tagatisraha tõusule saab Eesti Pandipakend tagada, et ka järgmisel aastal saavad taaskasutusmäärad kindlalt täidetud.    Jaemüüjad peavad õiget panti ehk tagatisraha vääringut pandipakendite müügil ja tagastuses rakendama alates tagastusraha suuruse muudatuse kehtimahakkamisest.    Maaleht